tartuNLP/wikipedia-smugri-20251201 huggingface dataset:
Bounnhang Vorachith

Bounnhang Vorachith (s. 15. elokuuta 1937) on laosilainen poliitikko, joka toimi Laosin presidenttinä 2016–2021. Hänestä tuli vuonna 1996 Laosin vallankumouksellisen puolueen jäsen. Myöhemmin vuonna 2001 hänestä tuli Laosin pääministeri. Bounnhang oli 2001–2006 vuosien välillä pääministeri, kunnes hän erosi virastaan vuonna 2006.
Vuonna 2016 Bounnhang valittiin presidentiksi. Hän paransi presidenttikaudellaan maansa suhteita Yhdysvaltoihin, esimerkiksi kutsumalla presidentti Barack Obaman valtiovierailulle.
Aftab Shivdasani

Aftab Shivdasani (; s. 25. kesäkuuta 1978 Bombay, Maharashtra, Intia) on intialainen näyttelijä, joka työskentelee pääasiassa hindinkielisissä elokuvissa. Hän aloitti näyttelijän uransa lapsinäyttelijänä elokuvassa "Mr. India" (1987). Hänen ensimmäinen elokuvansa aikuisena oli "Mast" (1999), josta hän voitti parhaan miestulokkaan Screen Awards -palkinnon.
Yksityiselämä.
Shivdasani avioitui Nin Dusanjin kanssa kesäkuussa 2014. Heidän tyttärensä syntyi heinäkuussa 2020.
Ludwig Paischer

Ludwig Paischer (s. 28. marraskuuta 1981 Oberndorf bei Salzburg, Salzburg) on itävaltalainen judon olympia- ja MM-mitalisti sekä kaksinkertainen Euroopan-mestari. Hän on kilpaillut alle 60 kg:n painoluokassa vuodesta 2000 lähtien.
Paischer saavutti olympiahopeaa Pekingissä 2008. Kukistettuaan välieräottelussa ranskalaisen Dimitri Draginin hän hävisi loppuottelussa eteläkorealaiselle Choi Min-Holle. Ateenassa 2004 hän karsiutui ensimmäisen ja Lontoossa 2012 toisen ottelun jälkeen.
Paischer saavutti MM-hopeaa Kairossa 2005 hävittyään finaalissa britti Craig Fallonille. Hän sai MM-pronssia Rio de Janeirossa 2007 ja sijoittui seitsemänneksi Tokiossa 2010.
Paischer voitti Euroopan-mestaruuden Bukarestissa 2004 kukistettuaan loppuottelussa kreikkalaisen Revazi Zintiridisin ja Lissabonissa 2008, jossa voitti finaalissa alankomaalaisen Ruben Houkesin. Hän sai EM-kilpailuissa hopeaa Rotterdamissa 2005 ja Wienissä 2010 sekä pronssia Düsseldorfissa 2003, Tampereella 2006 ja Tbilisissä 2009. Viidenneksi hän sijoittui Tšeljabinskissa 2012 ja Budapestissa 2013 sekä seitsemänneksi Mariborissa 2002 ja Montpellier’ssa 2014.
Paischer voitti kultaa nuorten maailmankisojen 50 kg:n sarjassa 1998. Hän saavutti alle 20-vuotiaiden EM- ja MM-hopeaa 60-kiloisissa 2000. Hän voitti sotilaiden maailmanmestaruuden 2004 ja 2006.
Paischer on saavuttanut Masters-, Grand Slam- ja Grand Prix -kilpailuissa kaksi turnausvoittoa, kaksi kakkossijaa ja kolme kolmossijaa. Maailmancupeissa ja Continental Open -kilpailuissa hänellä on yksitoista voittoa, viisi kakkossijaa ja seitsemän kolmossijaa. Hän on voittanut aikuisten sarjassa yksitoista Itävallan-mestaruutta.
Taaleri (yritys)

Taaleri Oyj (vuoteen 2016 Taaleritehdas Oyj) on suomalainen Helsingin pörssiin listattu pääomarahastoyhtiö. Taaleri-konserniin kuuluu kaksi raportoivaa liiketoimintasegmenttiä: Pääomarahastot ja Strategiset sijoitukset (Vakuutusosakeyhtiö Garantia). Vuonna 2021 konsernilla oli hallinnoitavia varoja noin 2,2 miljardin euron edestä.
Historia.
Taaleritehdas (2007–2015).
Taaleritehdas perustettiin vuonna 2007, ja se listautui Helsingin pörssin First North -kauppapaikalle alkuvuodesta 2013. Listautumisen yhteydessä yhtiö järjesti suunnatun annin, jonka myötä sen omistajakunta laajeni 400:lla. 
Alkuvuonna 2015 Taaleritehdas osti vakuutusyhtiö Garantian 60 miljoonalla eurolla. Konserni siirtyi samana vuonna pörssiyhtiöiden IFRS-kirjanpitoon.
Taaleri (2016–).
Tammikuussa 2016 Taaleritehtaan nimi lyhennettiin Taaleriksi. Yhtiön kaksi osakesarjaa yhdistettiin. Taalerin hallinnoima pääomarahasto myi Biotehdas-ketjun Gasumille. Biotehdas koostuu biokaasulaitoksista Huittisissa, Kuopiossa, Oulussa, Honkajoella ja Riihimäellä. Keväällä Taaleri -konsernin alaisuudessa oleva Taaleri Sijoitus Oy myi osuutensa Finsilvasta Eteralle 48 miljoonalla eurolla. Finsilva omistaa 130 000 hehtaaria metsää Keski-Suomessa ja Pirkanmaalla. Huhtikuussa Taaleri siirtyi First North -markkinapaikalta Helsingin pörssin päälistalle, jossa se sijoittui keskisuurten yhtiöiden joukkoon. Kesäkuussa Taaleri kertoi perustavansa uuden energiayhtiön, Taaleri Energia Oy:n. Vuoden lopussa Taalerilla oli noin 2 700 osakkeenomistajaa.
Marraskuussa 2017 Taaleri tiedotti sijoittavansa Serbian suurimpaan tuulivoimahankkeeseen yhden maailman merkittävimmistä uusiutuvan energian sijoittajista, Masdarin, kanssa. Investoinnin kokonaisarvon arvioidaan olevan noin 300 miljoonaa euroa.
Maaliskuussa 2021 Aktia-pankki kertoi ostavansa Taalerilta sen varainhoitoliiketoiminnan 120 miljoonalla eurolla. Samalla yritykset aloittivat yhteistyön ja Aktiasta tuli Taalerin vaihtoehtoisten sijoitustuotteiden jakelija Suomessa. Lisäksi Taaleri osti Aktia Rahastoyhtiöltä ja Aktialta Erikoissijoitusrahasto Aktia Toimitilakiinteistöt -rahaston salkunhoidon ja Aktia Infra I Ky -rahaston.
Organisaatio.
Taalerin toimitusjohtaja on Peter Ramsay.
Omistajat.
Taalerin osake on noteerattu Helsingin pörssin päälistalla. Yhtiöllä oli vuonna 2022 noin 9 600 osakkeenomistajaa. 
Taaleri Oyj:n viisi suurinta osakkeenomistajaa toukokuussa 2022 olivat:
Liiketoiminta.
Taalerin pääomarahastot ovat keskittyneet uusiutuvaan energiaan, kiinteistöliiketoimintaan ja bioteollisuuteen.
Vuonna 2022 Taalerin liiketoiminta oli jakautunut kahteen raportoivaan segmenttiin: 
Lisäksi ryhmään Muut kuuluivat:
Omppu Oinonen

Omppu Oinonen (oikealta nimeltään Mika Oinonen, s. 1971) on suomalainen kitaristi ja säveltäjä. Hän on itseoppinut muusikko. Omppu teki ensimmäisen keikkansa 12-vuotiaana.
Oinonen on soittanut muun muassa Pekka Pohjola -tribuuttiyhtyeessä Made in Pohjola sekä yhtyeissä Omppu's Stomp, Gina, The rock elements, X-Over Duo, Kultanivelet, Omppu ja Onnenkyyneleet, Aurinkoinen Big Band sekä Masa Mainds. Oinonen on soittanut myös duona ja triona Regina Launivuon, Kaisa Salosen, sekä Puka Oinosen kanssa.
Live at Rome Olympic Stadium

Live at Rome Olympic Stadium on Musen vuonna 2013 julkaisema konserttitallenne. Konsertti kuvattiin Roomassa 6. heinäkuuta 2013. Se julkaistiin CD/DVD ja Blu-ray -formaateissa.
Liana Kolodinskaja

Liana Zeigo (os. Kolodinskaja) (s. 12. marraskuuta 1985, Võru) on virolainen laulaja, joka on tunnettu yhtyeistä Paha Polly ja Maria Stuart. Lisäksi hänet tunnetaan virolaiseen musiikkiin keskittyneen radiokanava Raadio Elmarin juontajana, jossa tehtävässä hän aloitti 2013.
Koulutukseltaan Kolodinskaja on viron kielen ja kirjallisuuden opettaja. Vuosina 2007–2010 hän toimi Järvamaalla Imaveren peruskoulussa viron kielen opettajana. Opettajantoimen ohella hän on johtanut runo- ja näytelmäpiirejä sekä antanut kitaratunteja.
Koulutus.
Liana Kolodinskaja kirjoitti ylioppilaaksi vuonna 2004 Lähteen yhteislukion mediapainotteiselta yleisluokalta ja aloitti saman vuoden syksyllä viron kielen ja suomalais-ugrilaisen kielitieteen opinnot Tarton yliopiston filosofisessa tiedekunnassa. Opintojen ohessa hän toimi Tartossa paikallistelevisio Alo TV:n uutistoimittajana ja kuuluttajana.
Valmistuttuaan yliopistosta vuonna 2007 Kolodinskaja lähti äidinkielen opettajaksi Järvamaalle. Vuonna 2009 hän lopetti Tarton yliopiston pedagogiikan erikoistumisopinnot saaden näin opettajan pätevyyden..
Yhtyeet.
Liana Kolodinskaja tuli tunnetuksi vuonna 2005 Paha Pollyn laulajana. Yhtye teki läpimurtonsa Statoil-yhtiön valtakunnallisissa televisiomainoksissa taustamusiikkina pyörineen "Naerame"-kappaleen myötä. 
Paha Polly.
Paha Polly perustettiin Võrussa vuonna 2005 cover-yhtyeeksi. Yhtyeen perustajat Alari Uibo ja Harry Ruotsi kutsuivat Liana Kolodinskaja laulajaksi. Varsin pian Kolodinskajasta tuli Paha Pollyn pääasiallinen kappaleiden sanoittaja ja tekijä. Yhtyeen Virossa suosiota saaneet kappaleet "Ma olen Tartu", "Külm detsember", "Naerame", "Tule ja leia", "Mu valgus", "Tulnukas" ja monet muut ovat alun perin Kolodinskajan kynästä lähteneitä runoja ja sanoituksia. 
Maria Stuart.
Pahan Pollyn lopettaessa toimintansa elokuussa 2013 syntyi uusi yhtye nimeltä Maria Stuart, jonka laulaja-lauluntekijäksi tuli Liana Kolodinskaja. Kaikki yhtyeen tähän mennessä julkaisemat kappaleet ovat Kolodinskajan sanoittamia. "Luuraja", "Emotsioonid", "Peegelpildis" ja "Ookeansinine" ovat olleet kaikki Eesti Top 7-listalla sekä muilla Viron musiikkilistoilla. Yhtyeeseen kuuluvat Kolodinskajan lisäksi Meelis Tisler, Margus Sekk, Hanna-Roosi Karro ja Martins Briedis.
Justus Kauppinen

Justus Kauppinen (s. 28. huhtikuuta 1997 Mäntsälä) on uransa lopettanut suomalainen jalkapalloilija. Hän oli pelipaikaltaan vasen laitahyökkääjä.
Kauppinen aloitti jalkapallon kasvattajaseurassaan Mäntsälän Urheilijoissa. Hän siirtyi FC Kuusysin junioreihin vuonna 2011. Kauppinen teki ensiesiintymisensä miesten otteluissa FC Lahti Akatemian riveissä Kakkosessa kaudella 2014. Tammikuussa 2015 hän solmi yksivuotisen sopimuksen FC Lahden kanssa. Kauppinen teki Veikkausliiga-debyyttinsä ottelussa Tampereen Ilvestä vastaan 19. heinäkuuta 2015, tullen vaihdosta kentälle Drilon Shalan tilalle.
Kauppinen on edustanut Suomen poikamaajoukkueita heinäkuuhun 2015 mennessä seitsemän kertaa. Ensimmäisen kerran hän esiintyi maajoukkueessa vuonna 2012.
Vuorilampi

Vuorilampi voi viitata seuraaviin:
tai muodossa Vuorilammi
Vuorilampi (Jyväskylä, Kangasvuori)

Vuorilampi on puolen hehtaarin laajuinen kirkasvetinen lampi Jyväskylän Kangasvuoren lähellä Huhtasuon kaupunginosassa. Vuorilampi on merkittävä luontokohde suositulla ulkoilualueella.
Maantietoa.
Vuorilammen pinta-ala on 0,44 hehtaaria ja sen rantaviiva on 246 metrin pituinen. Se sijaitsee rakentamattomalla alueella Kangasvuoren asuinalueen itäpuolella. Lampi on suorantainen ja suota ympäröi lenkkipolkujen verkosto. Lammen pohjoispäässä on myös laavu. Suo on tyypiltään pääosin rämettä, mutta lammen rannoilla on avonaisempaa suota. Kangasvuoren luontopolku kulkee suon kautta.
Vesistösuhteet.
Vuorilampi kuuluu Kymijoen vesistön (vesistöaluetunnus 14) Suur-Päijänteen alueen (14.2) Ristiselän alueeseen (14.23), tarkemmin sen Ristiselän-Murtoselän alueeseen (14.231). Lammen laskuoja alkaa sen kaakkoisrannalta ja kulkee ensin Kangasvuoren kautta pääosin avoimena, mutta asuinalueen länsiosassa vedet ohjataan sadevesiviemäriin. Vedet kulkevat viemärin kautta erääseen Tuohimutkassa sijaitsevaan puroon, joka puolestaan laskee Jyväsjärveen.
Maailmanpankkiryhmä

Maailmanpankkiryhmä (, lyh. WBG) on viiden kansainvälisen organisaation ryhmittymä, joka tarjoaa lainoja kehittyviin maihin. Se on maailman suurin ja tunnetuin kehityspankki. Maailmanpankkiryhmä perustettiin 1. heinäkuuta 1944 Yhdysvaltain New Hampshiren osavaltiossa pidetyssä 44:n hallituksen Bretton Woodsin konferenssissa. Samassa konferenssissa päätettiin myös Kansainvälisen valuuttarahaston (IMF) perustamisesta.
Maailmanpankkiryhmä koostuu viidestä kansainvälisestä organisaatiosta, joista IBRD ja IDA muodostavat Maailmanpankin (World Bank):
Päätöksenteko.
Maailmanpankkiryhmän jäsenmaat ovat käytännössä sen osakkaita, missä osuuksien määrä perustuu suurin piirtein jäsenmaan talouden kokoon. Yhdysvallat on selvästi suurin yksittäinen osakasmaa ja seuraavana tulevat edustavat myös läntisiä teollisuusmaita, kuten Japani, Saksa ja Yhdistynyt kuningaskunta. Yhdysvallat on perinteisesti suurimpana osakasmaana nimittänyt Maailmanpankkiryhmän pääjohtajan. Pääjohtajan toimikausi kestää viisi vuotta ja uudelleenvalinta on mahdollinen.
Korkeinta päätösvaltaa Maailmanpankkiryhmässä käyttää hallintoneuvosto, jonka jäsenet ovat yleensä jäsenmaiden ministereitä, kuten valtiovarain- tai kehitysyhteistyöministereitä. Hallintoneuvosto kokoontuu kerran vuodessa Maailmanpankkiryhmän vuosikokouksessa. Paikan päällä ryhmän päämajassa työskentelevät puolestaan 24-jäseninen johtokunta, johon viisi suurinta osakasmaata nimittää kukin oman edustajansa. Muut 19 edustavat useamman maan äänestysryhmiä. Johtokunta valvoo Maailmanpankkiryhmän toimintaa ja muun muassa hyväksyy lainat ja takuut, uudet toimintapoliittiset päätökset ja maakohtaiset kehitysstrategiat.
Pääjohtajat.
Maailmanpankkiryhmän pääjohtajat ():
Babbar Khalsa

Babbar Khalsa (pandžabiksi ਬੱਬਰ ਖ਼ਾਲਸਾ) on intialainen sikhinationalistinen separatistijärjestö. Intian hallitus pitää järjestöä terroristijärjestönä, mutta Babbar Khalsan kannattajat pitävät sitä separatistisena. Järjestö perustettiin vuonna 1978. Nykyään muutkin maat Intian lisäksi laskevat sen terroristijärjestöksi, kuten Kanada, Yhdysvallat ja Iso-Britannia.
Vuonna 1985 Air Indian lentoa 182 vastaan tehdyn terrori-iskun uskotaan olleen Babbar Khalsan tekemä. Iskussa sai surmansa 329 ihmistä.
Gama’a al-Islamiyya

Gama’a al-Islamiyya (arabiaksi الجماعة الإسلامية, "Islamistinen ryhmä") on egyptiläisten sunni-muslimien järjestö, jota Yhdysvallat ja Euroopan unioni pitävät terroristijärjestönä. Järjestön johtaja on šeikki Umar Abdulrahman ("Sokea Šeikki), joka sai Yhdysvalloissa elinkautisen tuomion.
IT-kouluttajat

IT-kouluttajat ry on vuonna 2001 perustettu suomalainen yhdistys, joka on tarkoitettu kaikille, jotka ovat kiinnostuneita uusista pedagogisista lähestymistavoista ja kouluttavat tieto- ja viestintätekniikkaa tai käyttävät sitä koulutuksessaan. Yhdistys järjestää jäsentapahtumia ajankohtaisista aiheista. Vuodesta 2014 lähtien yhdistys on palkinnut vuoden tieto- ja viestintätekniikkaopettajan perusasteella, toisella asteella ja korkea-asteella. 
Yhdistyksen jäsentapahtumissa käsiteltiin 2000-luvun alussa verkko-opetusta ja -oppimista, virtuaalityötä, saavutettavuutta, tietoturvaa, ECDL:ää, tutkivaa oppimista, oppimisaihioita ja avointa lähdekoodia. 2000-luvun lopussa käsiteltiin sosiaalista mediaa oppimisessa, elinikäistä oppimista, oppimista ja innovaatioita työelämässä, Second Lifea, tekijänoikeuksia ja aktivoivia työtapoja. Yhdistyksen 10-vuotisjuhlat järjestettiin 9. marraskuuta 2011. Uusina aiheina 2010-luvulla jäsentilaisuuksiin nousivat mobiilioppiminen, peliohjelmointi ja pelilinen opetus, MOOCit, big data, pilvipalvelut ja koodaus kouluun.
Yhdistyksessä toimii Tietie-verkosto, joka kehittää ammattikorkeakouluopetusta yhdessä yritysten kanssa. Tietie-verkoston taustalla on vuonna 1995 alkanut Tietie-projekti ja sitä vuonna 1999 seurannut Tietie-yhteistyö. Tietien 20-vuotisjuhlissa kesäkuussa 2015 verkoston toiminta-ajatusta muutettiin: jatkossa verkosto kehittää avointa elinikäistä oppimista.
IT-kouluttajat ry on osa Tieto- ja viestintätekniikan ammattilaiset ry:tä (TIVIA).
Puheenjohtajat.
Yhdistyksen puheenjohtajina ovat toimineet:
Propionyylikoentsyymi-A

Propionyylikoentsyymi-A (C24H40N7O17P3S) on koentsyymi-A:n johdannaisiin kuuluva orgaaninen yhdiste. Samalla tavoin kuin asetyylikoentsyymi-A:ta voidaan pitää etikkahapon biologisesti aktiivisena muotona voidaan propionyylikoentsyymi-A:ta pitää propaanihapon biologisesti aktiivisena muotona. Yhdistettä esiintyy eliöissä muun muassa osana eräiden amino- ja rasvahappojen aineenvaihduntaa. 
Biologinen rooli.
Propionyylikoentsyymi-A:ta muodostuu nisäkkäiden elimistössä parittoman määrän hiiliatomeja sisältävien rasvahappojen β-hapettumisen tuotteena asetyylikoentsyymi-A:n lisäksi. Sitä muodostuu myös elimistössä propaanihaposta. Tämä on tärkeä yhdisteen muodostumistapa etenkin märehtijöillä, joiden pötsissä on propaanihappokäymistä aiheuttavia bakteereja. Lisäksi propionyylikoentsyymi-A:ta muodostuu eräiden aminohappojen kuten isoleusiinin, valiinin, treoniinin ja metioniinin aineenvaihdunnan tuotteena ja kolesterolin ja eräiden muiden steroidien hajotessa.
Nisäkkäissä propionyylikoentsyymi-A:sta muodostetaan metyylimalonyylikoentsyymi-A:ta ja tätä reaktiota katalysoi propionyylikoentsyymi-A-karboksylaasi. Metyylimalonyylikoentsyymi-A isomeroidaan edelleen sukkinyylikoentsyymi-A:ksi, joka osallistuu sitruunahappokiertoon. Eräillä bakteereilla on entsyymi, joka kykenee hajottamaan propionyylikoentsyymi-A:ta asetyylikoentsyymi-A:ksi ja hiilidioksidiksi tai palorypälehapoksi.
Propionyylikoentsyymi-A on osa myös eräitä katabolisia aineenvaihduntareaktioita kuten bakteereissa parittomia määriä hiiliatomeja sisältävien rasvahappojen synteesiin, 6-deoksieryhronolidi B:n ja muiden polyketidien kuten erytromysiinin ja telitromysiinin biosynteesiin (propionyylikoentsyymi-A sitoutuu asyylikantajaproteiinin ja fosfopanteteiinin muodostamaan kompleksiin) sekä polyhydroksialkanoaattien biosynteesiin.
Niko Koskinen

Niko Samuli Koskinen (s. 14. heinäkuuta 1996) on suomalainen seiväshyppääjä. Vuoteen 2016 asti häntä valmensi hänen isänsä Jouko Koskinen.
Ura.
Donetskin alle 18-vuotiaiden MM-kilpailuissa 2013 Koskinen jäi karsintaan tuloksella 470. Eskilstunan alle 20-vuotiaiden EM-kilpailuissa 2015 Koskinen saavutti hopeaa silloisella ennätystuloksellaan 535.
Kalevan kisoissa Koskinen on voittanut hopeaa Oulussa 2016 tuloksella 537 cm. Sisäratojen SM-kilpailuissa hän on saavuttanut hopeaa Jyväskylässä 2017 tuloksella 540 cm.
Halliennätyksensä 541 Koskinen hyppäsi Helsingissä maaliskuussa 2016.
Chasseradès

Chasseradès on kunta eteläisessä Ranskassa Lozèren departementissa Languedoc-Roussillonin alueella. 
Vuonna 1878 kirjailija Robert Louis Stevenson poikkesi Chasseradès’n kylässä vaeltaessaan aasin kanssa Cévennesin seudulla. Hän kirjoitti matkastaan kirjan "Travels with a Donkey in the Cévennes". Nykyään hänen kulkemansa reitti tunnetaan Stevensonin vaelluspolkuna ("Chemin de Stevenson").
Tunnettuja kuntalaisia.
Marcel Ilpide, syntyperäinen kyläläinen kilpapyöräilijä, joka tuli viimeiseksi vuoden 1930 Ranskan ympäriajossa, ja voitti täten viimeiseksi tulleelle myönnettävän punaisen lyhdyn palkinnon ("Lanterne rouge").
Suomen Atk-kustannus

Suomen Atk-kustannus Oy oli Suomen vanhin tietotekniikan kirjallisuuden kustantaja, jonka valikoima kattoi muun muassa ohjelmoinnin, käyttöjärjestelmät, laitetekniikan, tietoliikenteen, lähiverkot, internetin, työkaluohjelmistot ja atk:n liiketoimintasovellukset. Yritys käänsi englanninkielistä alan kirjallisuutta suomeksi ja oli merkittävä kotimaisten asiantuntijoiden kirjojen kustantaja. Kirjallisuuden kustantamisen lisäksi yrityksellä oli koulutustoimintaa.
Yrityksen perusti Tietojenkäsittelyliitto ry 25.10.1979. Tietotekniikan liitto myi osake-enemmistön Kauppakaari Oy:lle 14.12.1998 ja loputkin 28.12.1999. Ennen kauppaa yrityksen koulutustoiminta siirrettiin Tietotekniikan liitolle ja edelleen koulutusyhtiö TIVIA Infuture Oy:lle. Kauppakaari Oy puolestaan oli jo tuolloin Talentumin tytäryhtiö.
Pauliina Ståhlberg

Pauliina Ståhlberg (o.s. "Pulkkinen") on kulttuurin- ja kulttuuriviennin asiantuntija sekä media-alan tuottaja. Hän aloitti Helsinki International Film Festivalin toiminnanjohtajana vuoden 2025 alussa. HIFF tuottaa Suomen suurinta elokuvafestivaalia Rakkautta &amp; Anarkiaa sekä media-alan ammattilaistapahtumaa Finnish Film Affairia.
Ståhlberg oli Suomen Lontoon instituutin johtaja 2015–2018 ja Euroopan unionin kulttuuri-instituuttien puheenjohtajana Lontoossa. Ståhlberg työskenteli Suomen Madridin-instituutin johtajana 2021–2024. Hän oli eurooppalaisten kulttuuri-instituutioiden eli EUNIC Madrid-verkoston presidentti vuonna 2023.
Ståhlberg toimi 2018–2020 tuottajana Dionysos Films Oy:llä. Hän tuotti muun muassa "Karppi"-rikosdraamasarjan toisen ja kolmannen kauden Yleisradiolle ja Netflixille. Hän on työskennellyt aiemmin tv-toimittajana, ohjaajana ja tuottajana muun muassa Yleisradiossa ja freelancerinä. Hän on tuottanut ja toimittanut mm TV1:n Ylen Puoli seitsemän -ohjelmaa. Ståhlberg on toiminut myös yhteistyöpäällikkönä kansallisgalleria Ateneumissa jossa hän vastasi viestinnästä, yleisösuhteista ja sponsoroinnista.
Minttu (kirjasarja)

Minttu-kirjasarja on Maikki Harjanteen suosittu lastenkirjasarja. Sen ensimmäinen osa "Minä olen Minttu" ilmestyi vuonna 1978.
Kirjasarjan päähenkilö on Minttu-niminen pikkutyttö, ja muita henkilöitä ovat muun muassa Mintun vanhemmat, veljet Ville ja Santtu sekä Tuusannuuska-niminen kissa. Kirjat kertovat tavallisen perheen arkisista asioista ja kommelluksista.
Kirjasarjan on sanottu kuuluvan suomalaisen lastenkirjallisuuden nykyklassikoihin. Vuoteen 2018 mennessä Minttu-kirjoja oli myyty lähes 400 000 kappaletta.
Sarjaan kuuluvat ainakin seuraavat kirjat:
Dub techno

Dub techno on teknon alagenre. Alun perin se on kehittynyt eri tyylien variaatioista 1990-luvun Berliinissä eri kokeiluiden myötä yhdistelemällä Detroit-teknon eri tyylejä Jamaican dub reggaen prosesseihin ja efekteihin.
Tanssiurheiluseura Fregolina

Tanssiurheiluseura Fregolina on perustettu Kaarinassa vuonna 1994. Seurassa voi harrastaa kilpatanssia: vakio- ja latinalaistansseja.
Seura yhdistyi vuonna 2021 Lá Team:in kanssa uudeksi seuraksi nimeltään Lá Team.
Phetsarath Rattanavongsa

prinssi Phetsarath Rattanavongsa (s. 19. tammikuuta 1890 Luang Phrabang – 14. lokakuuta 1959 Luang Phrabang) oli Laosin pääministeri. 
Lapsuus ja aikuisuus.
Rattanavongsa syntyi kuninkaallissuvulle vuonna 1890. Hänen isänsä oli prinssi Bounkhong ja hänen äitinsä kuningatar Thongsy. Rattanavongsa opiskeli siirtolaisena Lycee Chasseloup Laubatissa Saigonissa ja jatkoi siitä Lycée Montaigneniin, sekä École Colonialeniin. Rattanavongsa palasi takaisin Laosiin missä hän meni naimisiin prinsessa Nhin Kham Vennenin kanssa. Rattanavongsa sai vuonna 1919 tittelin, joka oli ollut hänen isänsä hallussa. Rattanavongsalla oli korkeimman luokan armeijan joukot koko maassa. Samana vuonna Rattanavongsa nimitettiin alkuperäiskansojen johtajaksi. Vuonna 1942 hänet nimitettiin pääministeriksi. Hän toimi pääministerinä vuoteen 1945. Rattanavongsa oli mukana Kiinan-Japanin sodassa kenraalina, kunnes vuonna 1945 Japanin antauduttua, Rattanavongsa lähetti sähkeen, missä hän kertoo että Japanin antautuminen ei vaikuttanut Laosiin, mutta varoittamalla heitä ulkopuolisista väliintuloista. Rattanavongsa luopui virastaan ja asettui Thaimaahan asumaan.
Kuolema.
Rattanavongsa kuoli vakavan aivoverenvuodon seurauksena 14. lokakuuta 1959.
Heimanu Taiarui

Heimanu Philippe Taiarui (s. 24. elokuuta 1986 Tahiti) on tahitilainen beachfutispelaaja ja jalkapalloilija. Taiarui kuuluu beachfutiksessa Tahitin beachfutismaajoukkueeseen. Hän on 170 senttimetriä pitkä ja painaa 66 kilogrammaa.
Taiarui on osallistunut Tahitin maajoukkueen kanssa kolmiin MM-kilpailuihin. Vuoden 2015 MM-kilpailuista Taiarui saavutti Tahitin kanssa hopeaa ja hänet valittiin myös turnauksen parhaaksi pelaajaksi ja palkittiin Golden Ball -palkinnolla. Taiarui on beachfutiksessa pelipaikaltaan puolustaja.
Taiarui pelaa jalkapalloa Tahitin jalkapalloliigan AS Piraessa. Hän on voittanut Tahitin mestaruuden kaudella 2013-2014 ja on pelannut myös OFC Champions Leaguessa. Jalkapallossa Taiarui on pelipaikaltaan keskikenttäpelaaja.
Pedro Morán

Pedro Pablo Morán (s. 9. kesäkuuta 1990) on paraguaylainen beachfutispelaaja. Morán edustaa Paraguayn beachfutismaajoukkuetta ja Selección Aregueñaa. Pelipaikaltaan 176 senttimetriä pitkä Morán on laitapelaaja.
Morán on osallistunut kaksiin MM-kilpailuihin, vuosina 2013 ja 2015. Vuoden 2013 MM-kilpailuissa hän teki viisi maalia. Vuoden 2015 MM-kilpailuissa Morán teki kolmessa pelaamassaan alkulohkon ottelussa kahdeksan maalia (kaksi hattutemppua ja yksi tupla) ja saavutti turnauksen parhaalle maalintekijälle jaettavan Golden Ball -palkinnon. Hän sai palkinnon, sillä hän oli tarvinnut kahdeksaan maaliin vähemmän pelejä kuin samaan maalimäärään yltäneet Madjer ja Noël Ott.
Jonathan Torohia

Jonathan Torohia (taiteilijanimeltään "Jo", s. 22. helmikuuta 1985 Tahiti) on tahitilainen beachfutismaalivahti, joka edustaa Tahitin beachfutismaajoukkuetta ja espanjalaista FC Barcelonaa. Oikeajalkainen Torohia on 191 senttimetriä pitkä ja painaa 78 kilogrammaa.
Torohia on pelannut Tahitin kanssa kolmissa MM-kilpailuissa, vuosina 2011, 2013 ja 2015. Vuoden 2015 kilpailuista Espinhosta Tahiti voitti hopeaa ja Torohia palkittiin turnauksen parhaalle maalivahdille annettavalla Golden Glove -palkinnolla. Seuratasolla Torohia on pelannut FC Barcelonan lisäksi muun muassa AS Manu-Urassa.
Torohia on pelannut myös jalkapalloa maalivahtina. Hän on edustanut muun muassa Tahitin pääsarjan AS Piraeta, jonka paidassa hän on pelannut myös OFC Champions Leagueta.
Jacqueline Cabaj Awad

Jacqueline Cabaj Awad (s. 28. tammikuuta 1996) on ruotsalainen tennispelaaja. Parhaimmillaan hän on ollut kaksinpelissä WTA-listan sijalla 579 heinäkuussa 2015. Hän on voittanut urallaan yhden ITF-turnauksen kaksinpelissä.
Cabaj Awad pelasi WTA-turnauksen pääsarjassa ensimmäisen kerran Båstadin turnauksen nelinpelissä vuonna 2013. Hän sai turnaukseen villin kortin Cornelia Listerin kanssa. He hävisivät avauskierroksen ottelunsa super-tie-breakiin venyneessä ottelussa. Cabaj Awad voitti ulkokenttien Ruotsin-mestaruuden vuonna 2015.
Cornelia Lister

Cornelia Lister (s. 26. toukokuuta 1994) on ruotsalainen tennispelaaja. Parhaimmillaan hän on ollut kaksinpelissä WTA-listan sijalla 513 heinäkuussa 2015 ja nelinpelissä sijalla 295 kesäkuussa 2015. Hän on voittanut urallaan 11 ITF-turnausta nelinpelissä.
Lister pelasi WTA-turnauksen pääsarjassa ensimmäisen kerran Båstadin turnauksen nelinpelissä vuonna 2013. Hän sai turnaukseen villin kortin Jacqueline Cabaj Awadin kanssa. He hävisivät avauskierroksen ottelunsa super-tie-breakiin venyneessä ottelussa.
Heinz Lazek

Heinz Lazek (17. lokakuuta 1911 Wien – 26. heinäkuuta 1986 Wien) oli itävaltalainen nyrkkeilijä, jonka ammattilaisura ajoittui 1930-luvulta vuoteen 1950. Urallaan hän saavutti raskaan- ja raskaan keskisarjan ammattinyrkkeilyn Euroopan mestaruustittelit.
Ura ammattinyrkkeilijänä.
Heinz Lazek aloitti ammattilaisuransa jo 20-vuotiaana kesäkuussa 1932. Hän koki ensimmäisen tappionsa kesäkuussa 1935 saksalaiselle Adolf Wittille. Sitä ennen hänellä oli tilillään 25 tappiotonta ottelua Wienissä, Pariisissa ja Prahassa. Syyskuussa 1935 hän saavutti raskaan keskisarjan Euroopan mestaritittelin voitettuaan italialaisen Merlo Precison, kun Preciso diskvalifioitiin 13. erässä. Sen jälkeen Lazek puolusti titteliään kolme kertaa syyskuuhun 1936 mennessä. Kolmannessa titteliottelussa hän koki pistetappion belgialaiselle Gustave Rothille. Tammikuuhun 1938 mennessä Lazek oli otellut tappiottomasti kymmenen kertaa. Niinpä hän pääsi raskaansarjan EM-titteliotteluun saksalaista Arno Kölbliniä vastaan. Ottelu käytiin maaliskuussa 1938 Kölblinin kotikaupungissa Berliinissä. Lazek voitti ottelun, kun Kölblin diskvalifioitiin toisessa erässä. Vain kaksi viikkoa ottelun jälkeen Lazek ja itävaltalaiset tulivat Anschlussin seurauksena osaksi Hitlerin johtamaa Suur-Saksaa.
Lazek puolusti sen jälkeen raskaansarjan EM-arvoaan menestyksellisesti Wienissä italialaista Sante De Leota ja saksalaista Walter Neuselia vastaan sekä Berliinissä belgialaista Karel Sysiä vastaan. Kaikissa kolmessa ottelussa käytiin 15-eräinen ottelu, joka päättyi Lazekin pistevoittoon. Maaliskuussa 1939 Lazek koki tappion ja menetti EM-arvonsa, kun saksalainen Adolf Heuser tyrmäsi hänet Berliinissä käydyssä ottelussa.
Tappionsa jälkeen Lazek ei päässyt enää EM-titteliotteluun, mutta hän saavutti Saksan raskaansarjan mestarin arvon marraskuussa 1940 voitettuaan Walter Neuselin uudemman kerran pistein. Tämänkin tittelin Lazek menetti maaliskuussa 1941 Adolf Heuserille, joka puolestaan oli menettänyt kesällä 1939 EM-tittelinsä maanmiehelleen Max Schmelingille. Viimeisen sodan aikaisen ottelunsa Lazek kävi maaliskuussa 1942. Sen jälkeen hän joutui sotaa käyvään Saksan armeijaan.
Heinz Lazek palasi kehään vasta huhtikuussa 1947 Tukholmassa ruotsalaista Olle Tandbergia vastaan, jolle hän koki tyrmäystappion 1. erässä. Sen jälkeen nyrkkeili vielä kolme ottelua - viimeisen syyskuussa 1950. Viimeinen vastustaja oli toinen ajan suuri itävaltalainen nyrkkeilijänimi eli juuri raskaansarjan Euroopan mestaruustittelin menettänyt Josef Weidinger.
Siviilielämästä.
Heinz Lazek oli parisuhteessa juutalaisnaisen kanssa, joka synnytti hänelle lapsen. Tämä oli Natsi-Saksassa rikos – rotupuhtauden rikkominen. Tilanteen pelasti kuitenkin Saksassa silloin hyvin kuuluisa ja natsivallankin arvostama entinen raskaansarjan ammattinyrkkeilyn maailmanmestari Max Schmeling. Hän sai puhuttua niin, että Lazek meni asepalvelukseen eikä häntä rangaistu. Hänen tyttärensä Dorli valittiin sittemmin vuonna 1961 Miss Itävallaksi.
Urheilu-uransa jälkeen Lazek toimi Wienissä nyrkkeilyvalmentajana. Heinz Lazekin muistoksi hänen kuolemansa jälkeen nimitettiin vuonna 1995 Wienissä oma katu Heinz-Lazek-Weg.
Jaujac

Jaujac on kunta itäisessä Ranskassa Ardèchen departementissa Rhône-Alpesin alueella. Vuonna 2021 siellä oli 1 259 asukasta.
Sen nähtävyyksiä on keskiaikainen linna "Château de Castrevieille".
International Harvester Scout

International Scout II on vuosina 1971–1980 valmistettu yhdysvaltalainen maastoauto. Valmistaja on International Harvester.
Yhdysvaltalaiseen tapaan autoon oli saatavissa paljon lisävarusteita, esimerkiksi ilmastointilaite. Varustelutaso on melko hyvä aikansa maastoautoksi.
Jousitus on perinteinen: sekä edessä että takana on jäykkä akseli ja pitkittäiset lehtijouset. Jousitus on kuitenkin suunniteltu maastokäyttöön. Alusta on panssaroitu. Scout II on suunniteltu liikkumaan maastossa ja sen maastoajo-ominaisuudet ovat hyvät.
V8-moottorin iskutilavuus on 4976 cm³. V8:n isoin teho on 92,7 kilowattia /4000 r/min (eli 126 hv, tehonormi on "SAE net" joka vastaa Euroopassa käytettyä DIN-normia). Suurin vääntömomentti 369 Nm /2800 r/min (eli 37,6 kilopondimetriä).
Vaihteisto on kolminopeuksinen automaattivaihteisto, joka autolehden vertailun perusteella soveltuu hyvin myös maastoajoon. Scout II:ssa on jakovaihteisto, jossa valitaan takaveto, nopea neliveto ja maastoon hidas neliveto. Pelkkään takavetoon siirrytään napalukkojen avulla. Maantieajossa käytettyyn nopeaan nelivetoon siirryttäessä takavedosta lukittuvat napalukot automaattisesti. Maastoajossa hitaaseen nelivetoon siirryttäessä kuljettajan pitää itse käydä vääntämässä napalukot kiinni eturenkaista, koska tällöin voimansiirron rasitus on paljon isompi.
Tekniikan Maailman 4/1975 maastoautojen vertailussa International Scout II kiihtyi 0–100 km/t 18,6 sekunnissa. Huippunopeus on 142 km/t.
Tarja Tenkula

Tarja Helena Tenkula, ent. Tenkula-Kylä-Liuhala (s. 28. helmikuuta 1961) on suomalainen sosiaalidemokraattinen poliitikko, joka toimii muun muassa SDP:n Vaasan piirin varapuheenjohtajana. 
Seinäjoelta kotoisin oleva Tenkula vaikutti Helsingin kunnallispolitiikassa yli 20 vuoden ajan, ennen paluutaan kotiseudulleen vuonna 2014. SDP:n varapuheenjohtajaksi Tenkula valittiin 1991 Helsingin puoluekokouksessa ja hän hoiti tehtävää vuoteen 1993 saakka. Ammatiltaan Tenkula on sairaanhoitaja.
Vuoden 1994 presidentinvaalin edellä keväällä 1993 Tenkula kannatti jäsenäänestyksen järjestämistä puolueen presidenttiehdokkaasta. Lasse Lehtisen ehdotettua valtiosihteeri Martti Ahtisaarta Kalevi Sorsan vastaehdokkaaksi äänestykseen SDP:n presidenttiehdokkaasta Tenkula otti ensimmäisenä yhteyttä Ahtisaareen.
1.3.2021 Tenkula siirtyi asiantuntijatehtäviin Kuntaliittoon ja samalla jätti kaikki kunnalliset luottamustehtävät.
Rian Johnson

Rian Craig Johnson (s. 17. joulukuuta 1973 Maryland) on yhdysvaltalainen käsikirjoittaja, tuottaja ja elokuvaohjaaja. Hän on käsikirjoittanut ja ohjannut elokuvat "Brick" (2005), "The Brothers Bloom" (2008), "Looper" (2012) sekä "Veitset esiin – kaikki ovat epäiltyjä" (2019). Lisäksi hän on ohjannut kolme televisiosarjan "Breaking Bad" jaksoa. Johnson on ohjannut ja käsikirjoittanut "Tähtien sota" -elokuvan "", joka sai ensi-iltansa joulukuussa 2017. Vuonna 2022 Johnson alkoi tehdä käsikirjoittamaansa 10-osaista elokuvasarjaa, rikosmysteerikomediaa "Poker Face".
Tembo the Badass Elephant

Tembo the Badass Elephant on Game Freakin kehittämä ja Segan julkaisema tasohyppelypeli. Peli on julkaistu vuonna 2015 PlayStation 4:lle, Windowsille ja Xbox One:lle.
Pelaaminen.
Pelissä ohjataan hahmoa, jonka nimi on Tembo. Puoliksi kommando, kokonaan elefantti, sillä on monia erilaisia kykyjä/tapoja rynniä seinien ja muiden esteiden läpi.
Peli on sivulta kuvattu tasohyppely, jossa pelaaja ohjaa kommando-elefanttia Temboa tämän yrittäessään pysäyttää pahan sotilasjärjestö Phantomin valloituksen. Itse pelin visuaallinen toteutus on tehty sarjakuvamaiseksi ja julkaisun yhteydessä tarjoaa 18 erilaista tasoa elefantille rymisteltäväksi läpi.
Coux (Ardèche)

Coux on kunta itäisessä Ranskassa Ardèchen departementissa Rhône-Alpesin alueella. Se sijaitsee Ouvèzejoen laaksossa. Vuonna 2021 siellä oli 479 asukasta. Tämän keskiaikaisen kylän nähtävyyksiä on joen ylittävä, alkujaan 1300-luvulla rakennettu kaarisilta. Silta uudistettiin vuonna 1629.
Panhard 24

Panhard 24 on vuosina 1964–1967 valmistettu kaksiovinen etuvetoinen keskikokoinen auto. Panhard 24 oli Panhardin viimeinen henkilöautomalli, jonka jälkeen Panhard-tehdas on keskittynyt erityisesti sotilasajoneuvojen valmistukseen. Mallia valmistettiin kaikkiaan 28 651 yksilöä. Suomeen 24-mallia ei tuotu.
Louis Bionier muotoili Panhard 24:n ja se esiteltiin 23.6.1963. Ensimmäisenä mallivuonna 1964 24:stä oli kaksi mallia, 24 C ja 24 CT. Ne olivat nelipaikkaisia coupemalleja, joiden moottorin teho oli C:ssä 31 kW (DIN, 42 hv) ja CT:ssä 37 kW (DIN, 50 hv). Heikomman C-mallin valmistus loppui jo seuraavana vuonna. Tehokkaamman CT:n valmistus jatkui vuoteen 1967.
Vuonna 1965 esiteltiin pidemmän akselivälin kaksioviset mallit 24 B ja 24 BT. B:ssä oli 31 kilowatin ja BT:ssä 37 kilowatin moottori. Vuotta myöhemmin esiteltiin samalla akselivälillä varustettu 24 BA-malli (31 kW), mutta se jäi harvinaiseksi malliksi, vain 161 valmistettua yksilöä. Muiden mallien valmistusmäärät painottuivat selvästi tehokkaamman moottorin (37 kW) malleihin: CT 14 181 ja BT 10 649 valmistettua yksilöä. 31 kW:n malleja valmistettiin varsin vähän: 24 C 1623 yksilöä ja 24 B 2037 valmistettua yksilöä.
Kaikissa 24-malleissa on ilmajäähdytteinen nelitahtinen 2-sylinterinen bokserimoottori, jonka iskutilavuus on vain 848 cm³. Teho on joko 31 kW, 5250 r/min tai 37 kW, 5750 r/min, DIN. Tehokkaammankin mallin moottori on melko pieni keskikokoiseen autoon.
Kaikissa Panhard 24-malleissa on täysin synkronoitu nelivaihteinen vaihteisto. 31 kW:n Panhard 24:n malleissa ovat rumpujarrut edessä ja takana, 37 kW:n CT ja BT-versioissa siirryttiin vuonna 1965 levyjarruihin edessä ja takana.
Panhard 24:n huippunopeus on joko 135 km/t (31 kW) tai 150 km/t (37 kW).
Panhard 24:n tuotanto päättyi 20.7.1967. Tekniikan Maailma 18/1964 esitteli lyhyesti Panhard 24 CT Coupe -mallia sivulla 53. Kokonaan Citroënin hallintaan huhtikuussa 1965 päätynyt Panhard lopetti henkilöautojen valmistuksen 1967, mutta Panhard 24:n tekniikkaa otettiin käyttöön esimerkiksi 1971 esitellyssä Citroën GS-mallissa.
José Maria Fonseca

José Maria Figueira Freire Veiga Fonseca (taiteilijanimeltään "Zé Maria", s. 23. heinäkuuta 1982) on portugalilainen beachfutispelaaja, joka edustaa Portugalin beachfutismaajoukkuetta ja SC Bragaa. Pelipaikaltaan 185 senttimetriä pitkä ja 75 kilogrammaa painava Zé Maria on laitapelaaja.
Zé Maria saavutti Portugalin kanssa kultaa vuoden 2015 MM-kilpailuista Espinhosta. Hänellä on lisäksi kaksi MM-pronssia vuosilta 2008 ja 2009. Vuonna 2015 Zé Maria saavutti pronssia myös Euroopan kisoista Bakusta.
Endomines

Endomines Finland Oyj on suomalainen malminetsintä- ja kaivosyhtiö, joka on keskittynyt kultamalmin etsintään ja kullan tuotantoon Suomessa. Endominesilla on malminetsintälupa Itä-Suomessa Karjalan kultalinjan alueella ja kaivoslupia tällä alueella. Ensimmäisen kultakaivoksensa Endomines avasi vuonna 2011 Ilomantsin Pampalossa, mihin yhtiön kaivostoiminta keskittyy edelleen.
Yhtiöllä on omistuksia myös Yhdysvalloissa Idahossa ja Montanassa.
Endomines listautui Tukholman pörssin päälistalle marraskuussa 2012 ja rinnakkaislistautui Helsingin pörssin päälistalle toukokuussa 2013. Joulukuussa 2022 Endomines AB sulautui tytäryhtiöönsä Endomines Finland Oyj:hin vastavirtasulautumisella ja listautui Nasdaq Helsingin pörssin päälistalle 20.12.2022.
Avianca Cargo

Avianca Cargo on kolumbialainen rahtilentoyhtiö. Se perustettiin vuonna 1973 nimellä Tampa Cargo (Transportes Aéreos Mercantiles Panamericanos). Sen kotipaikka on José María Córdovan kansainvälinen lentoasema Kolumbian Medellínissä. Yhtiön muut solmukohdat ovat El Doradon kansainvälinen lentoasema Bogotássa, Miamin kansainvälinen lentoasema Miamissa ja Jorge Chávezin kansainvälinen lentoasema Limassa.
Avianca osti yhtiön vuonna 2008, ja se nimettiin uudelleen vuonna 2013.
Laivasto.
Joulukuussa 2017:
Robin Winkler

Robin J. Winkler (; Wén Lǔbīn; Pe̍h-ōe-jī: Bûn Ló͘-pin; s. 1954) on Yhdysvalloissa syntynyt taiwanilainen poliitikko, joka on Taiwanin vihreän puolueen jäsen, juristi ja ympäristöaktivisti.
Toyopet

Toyopet on Toyotan käyttämä automerkki, jota Toyota käytti vuodesta 1947 aina 1960-luvulle asti. Sen jälkeen Toyota-autotehdas on myynyt henkilöautoja Toyota-merkkisinä.
Suomeen Toyopet-autoja ei ole tuotu. Maahantuonnin alkaessa Suomeen vuonna 1964 kaikki autot myytiin Suomessa Toyota-merkkisinä. Kuitenkin kahta vuotta aiemmin vuonna 1962 maahantuoja Korpivaara oli tuonut Suomeen kaksi Toyopet Tiaraa saadakseen kokemusta auton ominaisuuksista. Näitä kahta Toyopetia ei ollut tarkoitettu myytäväksi. Vuonna 1974 toinen Suomeen tuoduista Tiaroista oli säilynyt melko hyväkuntoisena ja sillä oli ajettu yli 200 000 km. Toinen alkuperäisistä Tiaroista on Toyotan maahantuojan kokoelmassa Vantaalla.
Amen Ra Films

Amen Ra Films on yhdysvaltalainen tuotantoyhtiö, joka on keskittynyt tuottamaan elokuvia. Yhtiön perusti Wesley Snipes vuonna 1992. Se yhteistuotti muun muassa kolme Blade-elokuvaa vuosina 1998–2004.
Gutbrod

Gutbrod oli saksalainen autojen, moottoripyörien ja maatalouskoneitten valmistaja. Yhtiön perusti Wilhelm Gutbrod Ludwigsburgissa vuonna 1926. Vuonna 1933 tehdas siirtyi läheiselle Stuttgartin Feuerbachin esikaupunkialueelle ja se valmisti vuosina 1933-1935 takamoottorisia Standard Superior -autoja.
Sodan jälkeen tehdas valmisti Gutbrod Superior -autoja vuosina 1950-1954 yhteensä 7 726 kappaletta. Vähäisestä valmistusmäärästä huolimatta myös Suomeen tuotiin Gutbrod Superioreja noin 30-35 Gutbrod-kääpiöautoa . Yksi näistä päätyi Tekniikan Maailman 5/1953 koeajoon.
Gutbrod Superior on kaksipaikkainen kääpiöauto. Superiorin moottorin erikoisuus on polttoaineen ruiskutusjärjestelmä. Kaksitahtisen kaksisylinterisen 593 cm³ rivimoottorin teho on 15 kW (20 hv). Sylinterin halkaisija on 71 mm ja iskun pituus 75 mm. Vaihteisto on täysin synkronoimaton. Jousitus on melko pehmeä. Valonheittimet eli lamput ovat riittävän hyvät 80 km/t nopeuteen asti. Kiihdytys 0-80 km/t vie aikaa 34 sekuntia. Superiorin huippunopeus on vain 105 km/t.
Gutbrod Superiorista oli myös pakettiautoversio Gutbrod Superior Kombi. Sen pituus on 3 550 mm, leveys 1 460 mm ja korkeus 1 515 mm. Muut mitat ovat samat kuin vakiomallissa. Kuormatilan mitat ovat 110 (pituus) x 110 (leveys) x 84 cm (korkeus).
Silvër Horizon

Silvër Horizon on suomalaisen metalliyhtye Diablon kuudes studioalbumi, joka ilmestyi Suomessa Sakara Recordsin kautta 18. syyskuuta 2015. Odyssey Music Network julkaisi albumin Keski-Euroopassa 30. lokakuuta 2015.
Albumi päätti yhtyeen seitsemän vuotta kestäneen levytystauon; edellinen albumi "Icaros" ilmestyi toukokuussa 2008. "Silvër Horizonin" kappaleet sävellettiin ja sanoitettiin siinä järjestyksessä kuin ne albumilla ovat. Sanoituksiltaan albumi on tieteiskertomus, joka perustuu löyhästi Harry Martinsonin vuonna 1956 ilmestyneeseen "Aniaraan". Albumin äänitti ja miksasi Samu Oittinen Fantom-studiolla ja masteroi Mika Jussila Finnvox-studiolla.
Kappaleesta ”Isolation” julkaistiin single ja musiikkivideo. Albumi nousi ilmestymisensä jälkeisellä viikolla 39/2015 Suomen albumilistan ensimmäiseksi.
Kappaleet.
Sävellys ja sanoitus: Marko Utriainen ja Rainer Nygård, paitsi kappaleet 6 ja 9.
Mikael Salimäki

Mikael Salimäki (s. 27. elokuuta 1992 Hollola) on uransa lopettanut suomalainen jalkapalloilija. Hän oli pelipaikaltaan oikea laitapuolustaja, mutta pystyi pelaamaan myös laitalinkkinä ja keskuspuolustajana sekä vasemmalla laidalla.
Salimäki on Lahden Reippaan kasvatti. Hän teki ensiesiintymisensä miesten otteluissa FC Kuusysissä riveissä Kakkosessa kaudella 2012. Seuraavaksi kaudeksi Kuusysin joukkueet siirtyivät FC Lahden nimen alle ja Salimäki jatkoi uudelleennimetyssä FC Lahti Akatemiassa. Hän pääsi kauden 2013 aikana myös kahdesti penkille Veikkausliigassa. Talvella 2014 Salimäki nousi FC Lahden edustuksen mukaan ja teki Veikkausliiga-debyyttinsä 4. toukokuuta ottelussa Seinäjoen Jalkapallokerhoa vastaan, tullen vaihdosta Matti Klingan tilalle 69. minuutilla ja tehden pääsarjauransa ensimmäisen maalin oltuaan kentällä viisi minuuttia. Viikkoa myöhemmin Salimäki solmi FC Lahden edustusjoukkueen kanssa yksivuotisen sopimuksen.
Kauden 2014 päätteeksi Salimäki oli Veikkausliigaan nousseen FC KTP:n testissä. Hän ei kuitenkaan saanut sopimusta liigajoukkueen kanssa ja palasi Kakkosen FC Lahti Akatemiaan.
Suruçin pommi-isku

Suruçin pommi-isku tapahtui Turkissa Suruçin kaupungissa Syyrian vastaisen rajan tuntumassa 20. heinäkuuta 2015. Itsemurhapommittajan laukaisema pommi räjähti noin kello 12.00 paikallista aikaa Amaran kulttuurikeskuksessa, jonne oli kokoontunut 300 turkkilaisen vasemmistopuolueen Ezilenlerin Sosyalist Partisin nuoriso-osaston jäsentä, joiden tarkoitus oli lähteä uudelleenrakentamaan kurdikaupunki Kobanea. Iskussa kuoli 32 henkilöä ja haavoittui yli 100. Tekijällä uskotaan olevan yhteyksiä Isis-järjestöön.
Tapahtumat.
Surmansa saaneet olivat turkkilaisia ja kurdiopiskelijoita, mutta joukossa oli myös anarkisteja sekä muita vasemmistoaktivisteja. He olivat kokoontuneet Suruçiin viedäkseen humanitaarista apua 10 kilometrin päässä rajan toisella puolella sijaitsevaan Kobanên kaupunkiin, jonka hallinnasta oli vuoden verran käyty rajuja taisteluita sitä puolustaneiden kurdijoukkojen ja Isis-järjestön välillä. Silminnäkijähavaintojen mukaan pommi räjähti keskellä väkijoukkoa, kun tapahtuman osallistujat olivat kokoontuneet kulttuurikeskuksen pihamaalle antamaan julkilausumaa tiedotusvälineille.
Pian Suruçissa tehdyn iskun jälkeen toinen itsemurhapommittaja räjäytti itsensä Rojavan kurdialueella Kobanén kaupungin tuntumassa sijaitsevalla rajanylityspisteellä surmaten kaksi kurditaistelijaa.
Tekijä.
Turkkilaisten viranomaisten mukaan pommi-iskun toteuttaja oli kurditaustainen Seyh Abdurrahman Alagoz Adıyamanin maakunnasta. Alagoz oli yksi niistä sadoista turkkilaisista ja kurdeista, joita ISIS oli rekrytoinut Adıyamanin maakunnasta. Viranomaisten mukaan Alagozin henkilöllisyys varmistettiin DNA-testillä. Paikallisen Radikal-lehden haastatteleman tekijän äidin mukaan hänen poikansa oli opiskellut Adıyamanin yliopistossa ja lähtenyt ulkomaille kuusi kuukautta ennen iskuja yhdessä veljensä kanssa. Reutersin haastatteleman turkkilaisviranomaisen mukaan hän oli matkustanut Syyriaan Isis-järjestöön kytköksissä olevan toisen järjestön avulla.
Kurdipuolue HDP ilmoitti, että yksi pommi-iskun tekijöistä oli myös 20-vuotias nainen, joita poliisi oli vain muutama päivää ennen iskuja vapauttanut. Turkin poliisi oli sulkenut Twitterin kokonaan sinä päivänä, kun nainen oli vapautettu.
Seuraukset.
Suruçin pommi-iskussa kuoli yhteensä 32 henkilöä ja haavoittui yli 100. Iskun jälkeen useissa eri kaupungeissa pidätettiin useita Isis-järjestön rekrytoijiksi ja jihadisteiksi epäiltyjä henkilöitä. Tapahtumat aiheuttivat Istanbulissa laajoja mellakoita vielä samana iltana, kun mielenosoittajat ottivat yhteen poliisin kanssa, syyttäen maan presidenttiä ja hallitusta Isis-järjestön tukemisesta. Mielenosoituksia järjestettiin myös useissa muissa eri kaupungeissa. Mielenosoittajat syyttivät Turkin hallitsevaa Oikeus ja kehitys -puoluetta liian vähäisestä toiminnasta Isis-järjestöä vastaan.
Suruç

Suruç (kurdiksi: "Pirsûs") on Turkissa Şanlıurfan maakunnassa sijaitseva kaupunki. Se on aivan Syyrian rajalla noin 46 kilometrin päässä maakunnan pääkaupungista Şanlıurfasta. Syyrian Kurdistanissa sijaitsevaan Kobanêen on Suruçista matkaa 10 kilometriä. 
Kaupungin asukasluku on noin 59 000 ja koko piirikunnassa asuu noin 102 000 henkeä (2014).
Suruç on alun perin sumerilaisten antiikin aikana perustama kaupunki. Se oli myöhemmin muun muassa roomalaisten, abbasidien sekä ristiretkeläisten hallussa. Vuodesta 1517 lähtien Suruç kuului Osmanien valtakuntaan, kunnes sen ensimmäisen maailmansodan jälkeen valtasivat ensin britit vuonna 1918 ja vuotta myöhemmin ranskalaiset. Nykyään Suruçin asukkaista suurin osa on kurdeja.
Americans

Americans ("The Americans") on yhdysvaltalainen draamasarja, jonka on luonut Joe Weisberg. Se kertoo kahdesta KGB-agentista, jotka esittävät amerikkalaista avioparia Washington D.C.:ssä kylmän sodan aikaan 1980-luvulla.
"Americans" alkoi FX-kanavalla 30. tammikuuta 2013 ja päättyi 30. toukokuuta 2018. Sitä esitettiin yhteensä kuusi tuotantokautta. Suomessa viimeisen tuotantokauden ensimmäinen jakso esitettiin 23. syyskuuta 2018 MTV3-kanavalla. Sarja poistui Netflixin tarjonnasta huhtikuun lopulla 2021
Vuonna 2019 "Americans" palkittiin viimeisestä tuotantokaudestaan parhaan draamasarjan Golden Globella.
Frida Kahlo -museo

Frida Kahlo -museo (espanjaksi "Museo Frida Kahlo"), on meksikolaisen taiteilijan Frida Kahlon elämää ja taidetta esittelevä museo. Se sijaitsee Coyoacánin hallintoalueella Méxicossa. Talo tunnetaan myös nimellä "La Casa Azul" (Sininen talo) ulkoseinien koboltinsinisen värin takia.  
Museossa on nähtävillä Frida Kahlon ja hänen miehensä Diego Riveran taidetta, heidän ystäviensä ja aikalaistensa kuten Marcel Duchampin ja Yves Tanguyn teoksia sekä Riveran keräämää esikolumbiaanista taidetta. Pariskunnan elämästä kertovat kotimuseon arkiset esineet. Esillä on mm. huonekaluja, työvälineitä, Kahlon pyörätuoli sekä vaatteita ja ortopedisia korsetteja. Museossa voi tutustua myös Kahlon päiväkirjoihin. Taiteilijan makuuhuoneessa säilytetään hänen tuhkauurnaansa.  
Kodista museoksi.
Frida Kahlo syntyi nykyisin museona toimivassa talossa vuonna 1907. Hän asui siinä merkittävän osan elämästään, osin yhdessä Diego Riveran kanssa. Kahlo kuoli talossa vuonna 1954.
Frida Kahlon kuoleman jälkeen vuonna 1955 Diego Rivera lahjoitti talon irtaimistoineen Meksikon kansalle, jotta se muutettaisiin museoksi. Kahlo oli esittänyt toiveen talon museoinnista jo vuosia ennen kuolemaansa.
Rakennuksen vaiheita.
Talon rakensi vuonna 1904 Frida Kahlon isä Guillermo Kahlo. Diego Rivera osti sen häneltä myöhemmin.
Taloa remontoitiin useaan kertaan sinä aikana, kun Frida Kahlo ja Diego Rivera asuivat siinä. Siihen rakennettiin lisäosa vuonna 1947. Rivera suunnitteli muutostyöt ja johti niitä. Rakennus muistuttaa muodoltaan U-kirjainta. Sen keskellä on vihreä sisäpiha, jolla sijaitsee mm. Riveran rakentama pyramidi, jonka päällä esitellään esikolumbiaanisia kulttiesineitä.
Kahlon ja Riveran taiteilijakodin kuuluisiin vieraisiin kuuluvat mm. Sergei Eisenstein, Nelson Rockefeller, George Gershwin sekä Lev Trotski, joka asui talossa vieraana saavuttuaan Meksikoon vuonna 1937.
Rubén Plaza

 
Rubén Plaza Molina (s. 29. helmikuuta 1980 Ibi, Valencia) on espanjalainen maantiepyöräilijä. Hän kilpaili ammattilaisena 2001–2019. Hän voitti etapin Espanjan ympäriajossa 2005 ja 2015 sekä Ranskan ympäriajossa 2015. Hän voitti maantieajon Espanjan-mestaruuden 2003 ja 2009. Aktiiviuransa jälkeen hän on toiminut apulaisjoukkueenjohtajana Israel Cycling Academyssa.
Saavutuksia.
Lähde: Pro Cycling Stats, Cycling Archives
Maantieajon junioreiden Espanjan-mestaruus
Aika-ajon junioreiden Espanjan-mestaruus
Clasica Internacional Txuma, voitto
Maantieajon Espanjan-mestaruus
Regio Tour, 5. etapin voitto
GP de Ciclismo de Torres Vedras (Troféu Joaquim Agostinho), 5. etapin (aika-ajo) voitto
Grand Prix Internacional Costa Azul, kokonaiskilpailun ja 2. etapin voitto
Vuelta a Murcia, 2. etapin (aika-ajo) voitto
Vuelta a Aragón, kokonaiskilpailun ja 4. etapin (aika-ajo) voitto
Espanjan ympäriajo, kokonaiskilpailussa viides, 20. etapin (aika-ajo) voitto, 9. etapilla (aika-ajo) toinen
Vuelta a La Rioja, kokonaiskilpailussa toinen
Vuelta a Asturias, 5. etapin voitto
GP de Ciclismo de Torres Vedras (Troféu Joaquim Agostinho), 1. etapin voitto
Clasica a los Puertos de Guadarrama, voitto
Vuelta a La Rioja, kokonaiskilpailun voitto
Vuelta a la Comunidad Valenciana, kokonaiskilpailun voitto
Vuelta a la Comunidad de Madrid, 1. etapin (aika-ajo) voitto
Portugalin ympäriajo, kokonaiskilpailussa kolmas, prologin voitto
Vuelta a Murcia, kokonaiskilpailussa toinen, 4. etapin voitto
Circuit de Lorraine, 3. etapin voitto
GP CTT Correios de Portugal, 2. etapin voitto
Maantieajon Espanjan-mestaruus
Ranskan ympäriajo, kokonaiskilpailussa kymmenes, 16. etapilla kolmas
Espanjan ympäriajo, kokonaiskilpailussa 16:s 
Vuelta a Castilla y León, kokonaiskilpailun ja 3. etapin voitto
Ranskan ympäriajo, 16. etapin voitto
Espanjan ympäriajo, 20. etapin voitto
Vuelta a Castilla y León, kokonaiskilpailun ja 3. etapin voitto
Italian ympäriajo, 18. etapilla toinen